Yle Uutiset Pirkanmaa: Tampereen ratikkatyömaalla ei tapaturmia

Ratiotien rakentamiseen haasteita tuovat kapea työmaa ja keskustan liikenne.

Tampereen raitiotien rakentaminen etenee aikataulussa, muutamia raidepätkiä on saatu jo valmiiksi asti.

Raitiotien alta siirretään samalla kaikki sen tielle osuneet maanalaiset putket. Työmaa on ahdas ja kapea. Lisäksi keskustan liikenne aiheuttaa työturvallisuudelle ja työmaalle haasteita.

– Työmaan kannalta on liikenteen huomioiminen on suurin yksittäinen tekijä, mikä meidän pitää huomioida, ja mikä meille eniten haasteita aiheuttaa, sanoo turvallisuuspäällikkö Kalle Koivuniemi.

Sampolan risteyksessä saa sompailla lähiajat ratikkatyömaan lomassa Mari Vesanummi / Yle

Sammonaukion viiden tien risteys ratikkatyömaineen on autoilijalle varsinainen aivojumppa.

– Lähtökohtana kaikkeen mitä tehdään, on liikennejärjestelyjen miettiminen. Sitä ennen ei tehdä mitään, toteaa työnjohtaja Erkka Selonen.

Työturvallisuuteen on panostettu, mutta turvallisuuspäälliköltä satelee kiitoksia työntekijöille.

– Oikeasti työmaata pitää kiittää. Työturvallisuusohjeet on otettu innokkaasti vastaan ja ollaan sitoutuneita siihen turvallisuustasoon.

Toisaalta tarkkaavaisuutta työhön tulee myös raitiotien tuomasta uudenlaisesta työmaasta.

– Kun asiat ovat uudenlaisia, pitää keskittyä enemmän kuin mitä muuten. Kun hommat menee rutiinille, saattaa herpaantua, turvallisuuspäällikkö

Koivuniemi uumoilee.

Maan alta löytyy yllätyksiä

Tampereen raitiotien alta kaivetaan kaikki putket ja kaapelit pois. Muutakin on löytynyt.

– Tämä on niin vanhaa aluetta, että täältä löytyy maan alta vaikka mitä. Tässä on esimerkiksi ollut paljon rollikkaperustuksia, sellaisia kolmen neljän kuution betonikökköjä. Niitä ei ihan noin vaan liikutella pois, työnjohtaja Selonen kertoo.

Selvitystyötä on saanut tehdä myös yllättävien kaapelilöytöjen takia, jatkaa Selonen.

– Aika paljon kaikkia vanhoja piuhoja löytyy, mitä ei ole missään kartoissa, mitä kukaan kartoittanut. Niitä saa selvitellä ihmeissään, että kenenhän tämä piuha mahtaa olla.

Työmaan ensimmäisen 130 päivän aikana on muutama sähkökaapeli mennyt poikki, mutta tapaturmilta on onneksi vältytty.